(1841) Ay lacen ! dat wi hieromme niet en peinsen , want Maria , die moeder Gods , vervaerde haer daer of , ende so badt haren lieven sone dat so ne niet sien en moeste , nochtan moest sene scouwen , maer so ne sachene niet in sijn leelicste .Alle creatueren moeten sien eer si sterven dan so breken hem de ooghen , want de lucht es te cranc omme dat afgriselike dinc te siene , die vianden scoten hute harer mulen sulfere , vier ende grooten stanc .Doe dese allendeghe keytivighe siele dusghedane torment ghedooghen moeste , lieve mensche , wat moeste so doen , dan haer hande slaen ende haer selven wroughen van dat so ghedaen hadde , ende van droufheden ende van wanhopen haer hande slaen in haer kinnenbacken ende scueren se .